Edon Hasani

**Edon Hasani** (lindur më 9 janar 1992) është një futbollist profesionist shqiptar i cili luan si mesfushor për klubin shqiptar Tirana.

## Karriera me klube
### Vllaznia
Hasani zhvilloi paraqitjen e parë në sezonin 2009–10 për Vllazninë më 17 prill 2009 në një ndeshje kampionati ndaj Skënderbeut, duke luajtur në 15 minutat e fundit në vend të Ansi Nikës. 

Debutimi i tij në Evropë erdhi më 30 korrik 2011 në një ndeshje kualifikuese të UEFA Ligës së Evropës ndaj Birkirkarës; ai hyri në minutën e 88të të ndeshjes që u mbyll me fitoren 1–0 në shtëpi. Ai luajti edhe pesë minuta në ndeshjen e kthimit, që pavarësisht se u mbyll në barazim 1–1, i siguroi Vllazninë kualifikimin në raundin tjetër. Në raundin tjetër, kësaj rradhe ndaj klubit zviceran Thun, Hasani luajti në të dyja ndeshjet si zëvëndësues, por ekipi i tij u eliminua ngushtë me rezultatin e përgjithshëm 2–1.

### Bullgaria dhe Rumania
Më 25 gusht 2012, Hasani u bashkua me klubin bullgar Litex Lovech që luante në ligën elitare të Bullgarisë. Pas 9 paraqitjesh me klubin e ri, në verën e vitit 2013, ai u bashkua me klubin rumun FC Ceahlăul në Liga I; në aventurën e tij të shkurtër me Ceahlăul, Hasani zhvilloi vetëm një ndeshje, duke u paraqitur në 11 minutat e fundit të suksesit 3–0 ndaj Brașov. Në janar 2014, Hasani ndërroi klub sërisht, por qëndroi në Rumani, ku firmosi me ACS Poli Timișoara, një tjetër klub i Liga I.

### Kukësi
Hasani u rikthye në Shqipëri në verën e vitit 2014 dhe firmosi një kontratë një-vjeçare me Kukësin; kontrata kishte mundësinë e rinovimin edhe për dy vite të tjera. Ai debutoi më 25 gusht në ndeshjen hapëse të kampionatit ndaj ish ekipit të tij Vllaznia, duke luajtur 88 minuta në një fitore 2–1. Në ndeshjen e rradhës ai bëri debutimin e tij në stadiumin Zeqir Ymeri, shtëpia e Kukësit, duke ndihmuar ekipin të mposhti ekipin e sapongjitur Elbasanin.

Hasani shënoi golin e parë me verilindorët më 19 nëntor 2014 në triumfin 5–2 ndaj Pogradecit, e vlefshme për ndeshjen e vajtjes të raundit të dytë të kupës. Ai e mbylli sezonin e parë në Kukës duke luajtur 26 ndeshje në kampionat, shumicën e tyre si titullar, si dhe 7 ndeshje në kupë; Kukësi u mposht në finalen e kupës dhe e përfundoi kampionatin në vendin e dytë. Në finalen e kupës ndaj Laçit më 29 maj 2015, e cila ishte ndeshja e fundit e sezonit, Hasani shënoi golin e barazimit të përkohëshëm (i dyti i tij në kupë) në humbjen përfundimtare 2–1 në stadiumin Qemal Stafa.

Hasani zhvilloi paraqitjen e tij të 100të në Kategorinë Superiore më 5 mars 2017 në barazimin 1–1 ndaj Flamurtarit në Vlorë; ai luajti si titullar për 84 minuta. Po në atë muaj, Hasani zyrtarizoi largimin nga klubi. Ai ndërpreu kontratën pas mosmarrëveshjeve me drejtuesit e klubit. Kukësi e përfundoi sezonin 2016–17 duke fituar kampionatin e parë në histori.

### Rikthimi në Shkodër
Më 29 korrik 2017, pas disa javëve negociata, Hasani zyrtarisht u rikthye në vendlindje duke firmosur një kontratë dy-vjeçare me Vllazninë. Atij i'u dha fanella me numrin 10, dhe bëri debutimin e tij të dytë me klubin më 10 shtator, duke shënuar me portë bosh të dytin e fitores 2–0 ndaj klubit të sapongjitur Lushnja në ndeshjen hapëse të kampionatit. Hasani la një Vllazni në vështirësi në dhjetor 2017 me qëllim për të luajtur jashtë shtetit, pasi mori një ofertë nga iranianët e Sepahanit.

### Tirana
Më 23 korrik 2018, Hasani u rikthye në Shqipëri duke firmosur me Tiranën në kontratë deri në qershor 2020.

## Karriera ndërkombëtare
Hasani bëri debutimin e tij me ekipin nën-19 në një ndeshje kualifikuese të Kampionatit Evropian nën-19 ndaj Italisë më 13 nëntor 2009; ai luajti 59 minuta para se t'i hapte rrugë Armando Vajushit me ndeshjen që u mbyll 5–0. Ai luajti ndeshje të plota ndaj Republikës së Irlandës dhe San Marinos; Shqipëria dështoi të kualifikohej në raundin elite.

## Statistikat e karrierës
## Trofe
;Kukësi
*Kategoria Superiore: 2016–17
*Kupa e Shqipërisë: 2015–16
*Superkupa e Shqipërisë: 2016

## Referime 
## Lidhje të jashtme
*Edon Hasani – Rekordi në kompedicionet e UEFA-s
*Profili te Soccerway